鮑清卿病目不赴竹院之集詩寄坐客次韻
作者：樓鑰
朝代：宋

paragraphs: 鮑侯年少老文學，藝苑優游富耕穫。
胸中涵養自成趣，妙處正恐兒輩覺。
我慙門巷非尺五，字欲問奇誰與榷。
開樽竹院望同醉，遮眼腦脂何太虐。
團圞十客踏雨來，相從不負東風約。
投壺雅歌了無恨，祇恨車公一前却。
海棠春深照眼明，風物融融悟非昨。
從教雨洗烟脂淡，小摘何妨供把握。
夜闌燒燭照春睡，靚粧如在結綺閣。
牆頭西望爛蜀錦，嫣然一笑無聲樂。
飛紅點地綉作茵，正須席地天爲幕。
要知富貴出天姿，艷杏夭桃何足錄。
主人小築真好事，肯學區區專一壑。
洞門不鎖要客來，笑君大似羊公鶴。
雨餘珠淚色慘悽，一顧正嫌無伯樂。
忽驚新詩來叩門，妙語天然不煩琢。
坐中傳觀字欲漫，我豎降幡甘面縛。
清明已過雨不休，雲霧猶屯四山脚。
揩摩病目不應遲，及此紅英半零落。
枝頭尚有未開花，縱已離披亦何惡。
知君既負西岑游，可使一春終落寞。
會須來此共賦之，正要重聞誦新作。